<classify> WAZIRI wa Elimu, Sayansi na Teknolojia, Profesa Joyce Ndalichako amezitaka taasisi za utafiti na ugunduzi nchini, kuwekeza zaidi katika utafiti ili kutoa mchango mkubwa katika kutimiza malengo ya serikali ya kufikia nchi ya viwanda na uchumi wa kati ifikapo 2025.Taasisi zilizoagizwa ni Vyuo vya Ufundi Stadi VETA, vyuo vya elimu ya kati, vyuo vya ufundi, vyuo vya elimu ya juu, wanafunzi mbalimbali wa sekondari pamoja na taasisi mbalimbali za utafiti na ugunduzi nchini.Profesa Ndalichako alisema hayo wakati akizindua Mwongozo na Mashindano ya Ubunifu yenye lengo la kutambua na kuendeleza wabunifu na ugunduzi nchini. Alisema mwongozo huo unatakiwa kutumika na wabunifu, wagunduzi na watafiti kama msahafu kutambua na kuendeleza ubunifu na ugunduzi.Profesa Ndalichako alisema katika kuhakikisha utafiti na ugunduzi na ubunifu unaendelea nchini, serikali itaendelea kuandaa mazingira wezeshi kuhakikisha wabunifu na wagunduzi hao wanaendelezwa ili kufikia malengo yao.Serikali itaendelea kusaidiawabunifu na wagunduzi nchini kutokana na kutambua wazi wataendeleza sayansi na teknolojia nchini lakini hasa wataongeza zaidi ajira na tija , alisema.Alisema katika ujenzi wa uchumi wa viwanda nchini, sayansi ya ubunifu na ugunduzi ni muhimu kwani ina mchango mkubwa katika kuhakikisha sayansi na teknolojia zinaleta mapinduzi makubwa ya viwanda nchini.Profesa Ndalichako alisema kaulimbiu ya mwongozo huo ni ubunifu katika kukuza ujuzi wa wabunifu kwa maendeleo ya viwanda nchini inayoonesha wazi ubunifu na ugunduzi ni nyenzo muhimu kufikia azma ya kuwa na uchumi wa kati na Tanzania ya viwanda nchini.Mwenyekiti wa Kudumu wa Kamati ya Bunge ya Huduma na Maendeleo ya Jamii, Peter Serukamba alisema kama nchi inataka kusonga mbele, lazima kuwekeza fedha za kutosha katika utafiti na ugunduzi la sivyo haitafika.Alisema uzinduzi wa mwongozo ni jambo la kihistoria, hivyo alisifu wizara hiyo kuanzisha ubunifu huo utakaowasaidia kuwapa dira na mwelekeo, wabunifu na wagunduzi kwa utafiti wakitumia maelekezo yaliyo ndani yake.Serukamba alisema nchi itasonga mbele kwa kutumia sayansi na teknolojia hivyo kwa kuwa na mwongozo huo kama dir, kutasaidia watafiti na wabunifu kuleta maendeleo katika nchi.Akizungumzia uzinduzi wa mwongozo, Naibu Katibu Mkuu Wizara ya Elimu, Sayansi na Teknolojia, Profesa James Mdoe alisema wizara hiyo ipo tayari kuandaa mazingira wezeshi kwa wabunifu na wagunduzi kuendeleza taaluma.  <topic>: KITAIFA 